Varjo- / tehosteaineen, lääkkeen ja radiolääkkeen sekä komplikaation kirjaaminen

Varjo- ja tehosteaineen sekä lääkkeen ja radiolääkkeen käytön ja komplikaatioiden kirjaamisen peruste on turvallisen hoidon toteuttaminen.

Radiologinen tietojärjestelmä

”Kuvaus”-välilehdellä valitaan hakutoiminnon avulla ”Lisää lääke/tarvike” – valikosta radiolääke, lääke-, tehoste- tai varjoaine, jossa on oikea pitoisuus. Lisäksi kirjataan annoksen (määrä/aktiivisuus ja yksikkö) sekä antoaika.

”Komplikaatio”-sarakkeeseen kirjataan komplikaation laatu [luokituksen](https://intra.oysnet.ppshp.fi/dokumentit/Kuvantamisen%20ohje%20sislttyyppi/Komplikaatioluokittelu%20kuvantaminen.pdf) mukaisesti (esim. ”yliherkkyysreaktio, varjoaine, lievä”, ”suonen ulkoinen injektio”). Mikäli radiolääkeinjektio epäonnistuu ja extravasaatio voi aiheuttaa suuren, yli 20 Gy sädeannoksen, kirjataan radioaktiivisuuden määrä, mittaustulokset ja jatkotoimenpiteet radiologisen tietojärjestelmän ”Kuvaus”–välilehdelle ”Valmistelu” –kohtaan.

Hoitosuunnitelma, HOI-, Hoitu-lehti, lääkehoitosuunnitelma tai tms.

Potilastietojärjestelmään kirjataan radiologisessa tutkimuksessa/toimenpiteessä annetun varjo-/tehosteaineen sekä lääkkeen nimi ja määrä. Lisäksi kirjataan lääkkeen määrääjän nimi. Isotooppihoidoissa kirjataan radiolääkkeen nimi ja aktiivisuus sekä antotapa ja –aika ja mukana olleen lääkärin nimi. Kirjaajan nimi, päivämäärä ja kellonaika kirjautuvat automaattisesti tallennuksen yhteydessä.

Komplikaation sattuessa kirjataan komplikaation laatu (esim. allerginen reaktio, suonen ulkoinen injektio), vakavuus, oireet, annetut lääkkeet, niiden vaikutus ja määrääjä sekä jatkohoito. Lisäksi isotooppitutkimuksissa kirjataan annetun radiolääkkeen nimi ja aktiivisuus.

Seuranta- ja jälkihoitokaavake

Jos potilastietojärjestelmää ei avata, potilaalle annetaan mukaan seuranta-/jälkihoitokaavake tai varjoainetiedote**,** josta ilmenee varjo-/tehosteaineen/radiolääkkeen/lääkkeen nimi ja määrä, kellonaika, mahdollinen komplikaatio lääkityksineen, jatkohoito sekä yhteydenottotiedot ongelmatilanteiden varalta.

Röntgen-/isotooppilausunto

Lääkäri sanelee lausuntoon, onko tutkimus tehty varjo- tai tehosteaineella sekä isotooppihoidoissa käytetyn radiolääkkeen nimen ja annoksen. Mikäli tutkimuksessa on tullut komplikaatio, lääkäri sanelee varjo-/tehosteaineen/radiolääkkeen nimen ja määrän, komplikaation laadun (esim. allerginen reaktio, suonen ulkoinen injektio), vakavuuden, oireet, annetut lääkkeet ja jatkohoidon.

HaiPro-ilmoitus

Potilaita (saattajia) kohdanneet vaara-/haittatapahtumat (esim. tapaturma, ekstravasaatio) ja ”läheltä piti” -tilanteet ilmoitetaan HaiPro-järjestelmässä.

Riskitiedot

Potilaskohtaisiin riskitietoihin kirjataan lääkeainereaktiot ja muut komplikaatiot, jotka tulevaisuudessa voivat aiheuttaa hengenvaaran tai muun huomattavan riskin potilaan terveydelle.

Valmistaja ja apteekki

Mikäli sama radiolääke/varjo-/tehosteaine (-erä) aiheuttaa useita peräkkäisiä reaktioita, ilmoitetaan asiasta apteekkiin ja aineen valmistajalle(pullot/eränumerot säilytetään)**.**

Fimea

Vakavista varjo-/tehoste- tai lääkeainereaktioista tehdään ilmoitus Fimealle (lääkealan turvallisuus- ja kehittämiskeskus). Ilmoituksen voi tehdä joko [sähköisesti](https://asiointi.fimea.fi/LoginSP/app?AP=SPVETUMA&LG=fi&url=https://asiointi.fimea.fi:443/FimeaAsiointi/hakemus/ValitseAsiointiKausi&p=hakukausiId%3D49785092) (suositeltava ilmoitusmuoto) tai [Fimean haittavaikutusilmoituslomakkeella (PDF)](https://www.fimea.fi/documents/160140/764068/16911_lomakkeet_LL720s.pdf), jonka voi lähettää Fimean turvapostilla osoitteeseen [FIMEA.EV@fimea.fi](mailto:FIMEA.EV@fimea.fi). Sähköinen asiointi vaatii tunnistautumisen mobiilivarmenteella, verkkopankkitunnuksilla tai varmennekortilla (henkilökortti, organisaatiokortti, sosiaali- ja terveydenhuollon ammattikortti).